CELEX: 32012D0139
Language: el
Date: 2012-01-24 00:00:00
Title: 2012/139/ΕΕ: Απόφαση του Συμβουλίου, της 24ης Ιανουαρίου 2012 , με την οποία διαπιστώνεται αν έχουν ληφθεί αποτελεσματικά μέτρα από την Ουγγαρία σε εφαρμογή της σύστασης του Συμβουλίου της 7ης Ιουλίου 2009

6.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 66/6
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Ιανουαρίου 2012
   με την οποία διαπιστώνεται αν έχουν ληφθεί αποτελεσματικά μέτρα από την Ουγγαρία σε εφαρμογή της σύστασης του Συμβουλίου της 7ης Ιουλίου 2009
   (2012/139/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 8,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 126 της Συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
            
         
               (2)
            
            
               Στόχος του Συμφώνου Σταθερότητας και Ανάπτυξης είναι η υγιής δημοσιονομική κατάσταση, ως μέσο ενίσχυσης των συνθηκών για σταθερότητα τιμών και ισχυρή διατηρήσιμη ανάπτυξη, που ευνοούν τη δημιουργία απασχόλησης. Το Σύμφωνο Σταθερότητας και Ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1), που εκδόθηκε προκειμένου να προωθηθεί η ταχεία διόρθωση των υπερβολικών δημοσιονομικών ελλειμμάτων.
            
         
               (3)
            
            
               Το Συμβούλιο, με την απόφαση 2004/918/ΕΚ (2), μετά από σύσταση της Επιτροπής, διαπίστωσε, στις 5 Ιουλίου 2004, σύμφωνα με το άρθρο 104 παράγραφος 6 της Συνθήκης για την Ευρωπαϊκή Κοινότητα (ΣΕΚ), ότι στην Ουγγαρία υπήρχε υπερβολικό έλλειμμα (3).
            
         
               (4)
            
            
               Στις 5 Ιουλίου 2004, και με βάση σύσταση της Επιτροπής, το Συμβούλιο διατύπωσε συστάσεις δυνάμει του άρθρου 104 παράγραφος 7 της ΣΕΚ, ζητώντας από τις ουγγρικές αρχές να αναλάβουν δράση σε μεσοπρόθεσμο πλαίσιο προκειμένου να μειωθεί το έλλειμμα σε επίπεδο κάτω από 3 % του ΑΕΠ έως το 2008. Στις 18 Ιανουαρίου 2005, σύμφωνα με το άρθρο 104 παράγραφος 8 της ΣΕΚ, το Συμβούλιο με την απόφαση 2005/348/ΕΚ (4) έκρινε ότι η Ουγγαρία δεν είχε αναλάβει αποτελεσματική δράση σε εφαρμογή της σύστασής του.
            
         
               (5)
            
            
               Στις 8 Μαρτίου 2005 το Συμβούλιο εξέδωσε μετά από σύσταση της Επιτροπής δεύτερη σύσταση βάσει του άρθρου 104 παράγραφος 7 της ΣΕΚ, επιβεβαιώνοντας την προθεσμία του 2008 για τη διόρθωση του υπερβολικού ελλείμματος. Ύστερα από σημαντική επιδείνωση των δημοσιονομικών προοπτικών στην Ουγγαρία, το Συμβούλιο απεφάνθη με την απόφαση 2005/843/ΕΚ, της 8ης Νοεμβρίου 2005 (5), ότι η Ουγγαρία, για δεύτερη φορά, δεν συμμορφώθηκε αποτελεσματικά με τις συστάσεις του.
            
         
               (6)
            
            
               Κατά συνέπεια, το Συμβούλιο μετά από σύσταση της Επιτροπής απηύθυνε στην Ουγγαρία, στις 10 Οκτωβρίου 2006, και τρίτη σύσταση βάσει του άρθρου 104 παράγραφος 7 της ΣΕΚ, με την οποία μετατέθηκε για το 2009 η προθεσμία για τη διόρθωση του υπερβολικού ελλείμματος. Στις 7 Ιουλίου 2009 το Συμβούλιο με τη σύστασή του βάσει του άρθρου 104 παράγραφος 7 της ΣΕΚ κατέληξε στο συμπέρασμα ότι μπορούσε να θεωρηθεί ότι οι ουγγρικές αρχές είχαν λάβει αποτελεσματικά μέτρα, ανταποκρινόμενες στις συστάσεις του Οκτωβρίου 2006. Δεδομένης της σοβαρής κάμψης στο πλαίσιο της οικονομικής και χρηματοπιστωτικής κρίσης, το Συμβούλιο με την ίδια σύστασή του εξέδωσε αναθεωρημένη τρίτη σύσταση βάσει του άρθρου 104 παράγραφος 7 της ΣΕΚ.
            
         
               (7)
            
            
               Με τη σύσταση της 7ης Ιουλίου 2009, το Συμβούλιο κάλεσε τις ουγγρικές αρχές να τερματίσουν την κατάσταση υπερβολικού ελλείμματος έως το 2011, το αργότερο. Συγκεκριμένα, έγινε σύσταση στην Ουγγαρία i) να περιορίσει την επιδείνωση της δημοσιονομικής θέσης κατά το 2009, διασφαλίζοντας αυστηρή εφαρμογή των διορθωτικών μέτρων που θεσπίστηκαν και ανακοινώθηκαν για την τήρηση του στόχου του 3,9 % του ΑΕΠ· ii) αρχής γενομένης από το 2010, να εφαρμόσει αυστηρά τα απαραίτητα μέτρα εξυγίανσης για να διασφαλίσει συνεχή μείωση του διαρθρωτικού ελλείμματος και την εκ νέου πτώση του ονομαστικού ελλείμματος, λαμβάνοντας πρόσθετα διαρθρωτικά μέτρα, ούτως ώστε να εξασφαλιστεί η μακροχρόνια βελτίωση των δημόσιων οικονομικών· iii) να εκπονήσει και να εφαρμόσει εγκαίρως τα απαραίτητα μέτρα εξυγίανσης για την επίτευξη της διόρθωσης του υπερβολικού ελλείμματος μέχρι το 2011· iv) να διασφαλίσει, τουλάχιστον, συνολικά σωρευτική δημοσιονομική προσπάθεια ύψους 0,5 % του ΑΕΠ κατά τη διάρκεια του 2010 και του 2011 και v) να διασφαλίσει ότι το ποσοστό του ακαθάριστου δημόσιου χρέους θα τεθεί σε σταθερή πτωτική τροχιά.
            
         
               (8)
            
            
               Στις 27 Ιανουαρίου 2010 η Επιτροπή ενέκρινε ανακοίνωση προς το Συμβούλιο (6), στην οποία κατέληγε στο συμπέρασμα ότι, βάσει των τότε διαθέσιμων πληροφοριών, έκρινε πως η Ουγγαρία είχε αναλάβει αποτελεσματική δράση ως ανταπόκριση στις συστάσεις του Συμβουλίου της 7ης Ιουλίου 2009. Η Επιτροπή κατέληξε στο συμπέρασμα αυτό ιδίως λαμβάνοντας υπόψη μέτρα δημοσιονομικής εξυγίανσης ύψους 1,5 % του ΑΕΠ για την επίτευξη του στόχου 3,9 % του ΑΕΠ για το έλλειμμα του 2009, διαρθρωτικές μεταρρυθμίσεις του συστήματος συντάξεων και κοινωνικών επιδομάτων που στηρίζουν την επίτευξη του στόχου 3,8 % του ΑΕΠ για το έλλειμμα του 2010 και την πρόοδο όσον αφορά την εφαρμογή του νέου δημοσιονομικού πλαισίου, αλλά προειδοποίησε ότι υπήρχαν σημαντικοί κίνδυνοι.
            
         
               (9)
            
            
               Στις 15 Δεκεμβρίου 2011 η Ουγγαρία υπέβαλε στο Συμβούλιο και στην Επιτροπή έκθεση για τα μέτρα που έλαβε σε εφαρμογή της σύστασης του Συμβουλίου, της 7ης Ιουλίου 2009, βάσει του άρθρου 126 παράγραφος 7 της Συνθήκης, Δεκέμβριος 2011 («έκθεση προόδου ΔΕΥ του Δεκεμβρίου 2011»). Με βάση, μεταξύ άλλων, αυτή την έκθεση προόδου, μια ενημερωμένη εκτίμηση των μέτρων που έλαβε η Ουγγαρία για να διορθώσει το υπερβολικό έλλειμμα οδηγεί στα ακόλουθα συμπεράσματα:
               
                           α)
                        
                        
                           το 2010 το πραγματικό δημοσιονομικό έλλειμμα υπερέβη τον στόχο κατά 0,4 % του ΑΕΠ, ενώ η οικονομική ανάπτυξη ήταν ισχυρότερη το 2010 από εκείνη που είχαν προβλέψει οι υπηρεσίες της Επιτροπής στις εαρινές τους προβλέψεις του 2009, οι οποίες είχαν χρησιμεύσει ως βάση για τις συστάσεις του Συμβουλίου, της 7ης Ιουλίου 2009. Το 2011 το ισοζύγιο της γενικής κυβέρνησης αναμένεται (τόσο από την κυβέρνηση όσο και στις φθινοπωρινές προβλέψεις των υπηρεσιών της Επιτροπής του 2011) να εμφανίσει πλεόνασμα, αλλά μόνον χάρη σε έκτακτα έσοδα ύψους 9,75 % του ΑΕΠ, που συνδέονται με τη μεταφορά των συνταξιοδοτικών περιουσιακών στοιχείων από τα ιδιωτικά συνταξιοδοτικά συστήματα στον κρατικό πυλώνα, και 0,9 % του ΑΕΠ από τομεακά τέλη (στις τηλεπικοινωνίες, την ενέργεια, το λιανεμπόριο και τον χρηματοπιστωτικό τομέα). Χωρίς έκτακτα μέτρα, το έλλειμμα θα είχε φθάσει σε περίπου 6 % του ΑΕΠ και θα είχε υπερβεί κατά πολύ την τιμή αναφοράς του 3 % του ΑΕΠ που ορίζεται στο άρθρο 1 του πρωτοκόλλου 12 για τη διαδικασία υπερβολικών ελλειμμάτων που επισυνάπτεται στη Συνθήκη για την ΕΕ και στη Συνθήκη. Στην κοινοποίησή τους του φθινοπώρου του 2011, στα πλαίσια της διαδικασίας υπερβολικού ελλείμματος, οι ουγγρικές αρχές προέβλεπαν πλεόνασμα 3,9 % του ΑΕΠ. Οι υπηρεσίες της Επιτροπής, στις φθινοπωρινές προβλέψεις του 2011, προέβλεπαν κάπως χαμηλότερο πλεόνασμα (3,6 % του ΑΕΠ), κυρίως επειδή περιλάμβανε την ανάληψη μέρους του χρέους των επιχειρήσεων συγκοινωνιών (0,2 % του ΑΕΠ). Βάσει πρόσφατων πληροφοριών σχετικά με τα έκτακτα έσοδα, οι οποίες ελήφθησαν μετά την καταληκτική ημερομηνία για τις φθινοπωρινές προβλέψεις του 2011, το πλεόνασμα μπορεί να είναι ακόμη χαμηλότερο. Όσον αφορά το διαρθρωτικό έλλειμμα, επιδεινώθηκε κατά 1,5 % το 2010 και κατά 1,25 % το 2011, συνολικά κατά 2,75 % του ΑΕΠ, σε αντίθεση με τη σύσταση του Συμβουλίου της 7ης Ιουλίου 2009 να διασφαλιστεί, τουλάχιστον, συνολική δημοσιονομική προσπάθεια ύψους 0,5 % του ΑΕΠ κατά τη διάρκεια αυτών των δύο ετών, όπως ήταν απαραίτητο για τη διόρθωση του ελλείμματος εντός της προθεσμίας του 2011, με διατηρήσιμο τρόπο. Αυτή η επιδείνωση του διαρθρωτικού ισοζυγίου αντικατοπτρίζει το γεγονός ότι οι φορολογικές περικοπές, ανερχόμενες σε 2 % του ΑΕΠ και πλέον, δεν αντισταθμίστηκαν επαρκώς με διαρθρωτικά μέτρα·
                        
                     
                           β)
                        
                        
                           ως προς το 2012, στο σχέδιο προϋπολογισμού τίθεται ως στόχος έλλειμμα 2,5 % του ΑΕΠ, σύμφωνα με το επικαιροποιημένο πρόγραμμα σύγκλισης (ΠΣ) του 2011. Για να επιτευχθεί ο στόχος αυτός, η πρόταση προϋπολογισμού περιέχει διάφορα μέτρα, τα οποία συνολικά ανέρχονται σε σχεδόν 4 % του ΑΕΠ, κατά τις ουγγρικές αρχές, με παράλληλη πρόβλεψη έκτακτου αποθέματος ασφαλείας ύψους 0,7 % του ΑΕΠ. Αντιθέτως, σύμφωνα με τις φθινοπωρινές προβλέψεις των υπηρεσιών της Επιτροπής του 2011, το έλλειμμα γενικής κυβέρνησης του 2012 αναμένεται να φθάσει στο 2,8 % του ΑΕΠ και το δομικό έλλειμμα να βελτιωθεί κατά 2,4 % του ΑΕΠ. Σε σύγκριση με το σχέδιο προϋπολογισμού, αυτό το υψηλότερο ποσοστό ελλείμματος αντικατοπτρίζει, μεταξύ άλλων παραγόντων, πρόβλεψη για χαμηλότερη οικονομική ανάπτυξη το 2012, κατά μία εκατοστιαία μονάδα, καθώς και συντηρητικότερη εκτίμηση της πορείας των εσόδων και των δαπανών. Ταυτοχρόνως, το σχέδιο θέτει ως προϋπόθεση, σύμφωνα με τη σχετική νομοθεσία, ότι δεν αναμένεται να δαπανηθεί το έκτακτο απόθεμα. Παρά ταύτα, το κατώφλι ελλείμματος του 3 % του ΑΕΠ επιτυγχάνεται μόνον με στήριξη από έκτακτα έσοδα, ύψους σχεδόν 0,9 % του ΑΕΠ, προερχόμενα από τα προαναφερθέντα έκτακτα τέλη·
                        
                     
                           γ)
                        
                        
                           σύμφωνα με τις φθινοπωρινές προβλέψεις των υπηρεσιών της Επιτροπής του 2011, και με βάση τη συνήθη παραδοχή αμετάβλητης πολιτικής, το δημοσιονομικό έλλειμμα αναμενόταν να επιδεινωθεί πάλι στο 3,7 %, το 2013. Αυτό οφείλεται κυρίως στο γεγονός ότι η σταδιακή κατάργηση των έκτακτων τελών, ύψους περίπου 0,9 % του ΑΕΠ, δεν αναμένεται να αντισταθμίζεται εκείνο το έτος με την πρόσθετη εξοικονόμηση από το πρόγραμμα διαρθρωτικών μεταρρυθμίσεων·
                        
                     
                           δ)
                        
                        
                           με βάση τις δημοσιονομικές εξελίξεις από τότε που δημοσιεύθηκαν οι φθινοπωρινές προβλέψεις του 2011, η πρόβλεψη για έλλειμμα γενικής κυβέρνησης 2,8 % του ΑΕΠ το 2012 φαίνεται ακόμη εύλογη (χωρίς να λαμβάνεται υπόψη η πρόσφατη επιδείνωση του μακροοικονομικού περιβάλλοντος). Αυτό εξηγείται από το γεγονός ότι ο αντίκτυπος στη μείωση του ελλείμματος από τη νέα δέσμη μέτρων εξυγίανσης, ύψους 0,4 % του ΑΕΠ, η οποία εγκρίθηκε από την κυβέρνηση στις 15 Δεκεμβρίου 2011, αντισταθμίζεται σε γενικές γραμμές από τις τροποποιήσεις του σχεδίου προϋπολογισμού, καθώς και από το καθαρό δημοσιονομικό κόστος της συμφωνίας με τον τραπεζικό τομέα, η οποία συνήφθη στις 15 Δεκεμβρίου 2011, που έχουν ως αποτέλεσμα αύξηση του ελλείμματος και που δεν έχουν ακόμη αντισταθμιστεί δεόντως με επιπρόσθετα μέτρα εξυγίανσης·
                        
                     
                           ε)
                        
                        
                           για το 2013, λαμβάνοντας υπόψη κάποια περαιτέρω εξειδίκευση του προγράμματος διαρθρωτικών μεταρρυθμίσεων (οι σχετικές αποφάσεις της κυβέρνησης και του Κοινοβουλίου αναπτύσσονται λεπτομερώς στην ουγγρική έκθεση προόδου ΔΕΥ του Δεκεμβρίου 2011), το θετικό αποτέλεσμα βάσης από το 2012 και το καθαρό κόστος που απορρέει από τη συμφωνία με τον τραπεζικό τομέα, η πρόβλεψη για το έλλειμμα του 2013 που περιλαμβάνεται στις φθινοπωρινές προβλέψεις του 2011 θα μπορούσε να υποχωρήσει από το 3,7 % του ΑΕΠ στο 3,25 % του ΑΕΠ, το οποίο είναι και πάλι σαφώς υψηλότερο από το κατώφλι του 3 % για το έλλειμμα. Η διαφορά μεταξύ αυτής της επικαιροποιημένης εκτίμησης και του επίσημου στόχου (2,2 % του ΑΕΠ) απορρέει κυρίως από το γεγονός ότι, ελλείψει συγκεκριμένων ενεργειών, δεν θα μπορούσε να ληφθεί υπόψη περίπου το ήμισυ του προγράμματος διαρθρωτικών μεταρρυθμίσεων. Το υπόλοιπο της διαφοράς σε σύγκριση με τον επίσημο στόχο έχει σχέση με την υψηλότερη πρόβλεψη δαπανών, ιδίως στον τομέα των κρατικών επιχειρήσεων συγκοινωνιών και της συντήρησης του οδικού δικτύου, και περιλαμβάνει επίσης κάποιες διαφορές στις αναπτυξιακές παραδοχές. Σχεδιάζονται και άλλες δομικές μεταρρυθμίσεις που θα μπορούσαν να μειώσουν το προβλεπόμενο έλλειμμα, αλλά ακόμα δεν διευκρινίσθηκαν επαρκώς·
                        
                     
                           στ)
                        
                        
                           οι κίνδυνοι σε αυτές τις επικαιροποιημένες μεσοπρόθεσμες προβλέψεις εμφανίζουν πτωτική τάση. Υπάρχει κάποιος θετικός κίνδυνος, που απορρέει ιδίως από τη συνέχιση καλύτερων των αναμενόμενων εισροών εσόδων το 2012 και το 2013. Ωστόσο, ο θετικός κίνδυνος αναμένεται να υπερκεραστεί από αρνητικούς κινδύνους. Συγκεκριμένα, έχουν αυξηθεί τα επιτόκια για όλες τις ημερομηνίες λήξης, έχει υποχωρήσει η συναλλαγματική ισοτιμία και οι μεσοπρόθεσμες οικονομικές προοπτικές φαίνεται να έχουν χειροτερέψει από τότε που δημοσιεύθηκαν οι φθινοπωρινές προβλέψεις του 2011, στις 10 Νοεμβρίου 2011. Συνολικά, αν λαμβάνονταν υπόψη αυτοί οι παράγοντες, οι προβλέψεις για το έλλειμμα, τόσο του 2012 όσο και του 2013, θα αυξάνονταν περαιτέρω κατά 0,5 % του ΑΕΠ, οδηγώντας σε ελλείμματα μόλις πάνω από το 3 % του ΑΕΠ και 3,75 % του ΑΕΠ, αντιστοίχως·
                        
                     
                           ζ)
                        
                        
                           σύμφωνα με τις φθινοπωρινές προβλέψεις του 2011, το ακαθάριστο δημόσιο χρέος, δεδομένων τόσο του προβλεπόμενου ποσοστού ελλείμματος όσο και των παραδοχών για τη συναλλαγματική ισοτιμία, αναμένεται να αυξηθεί πάλι σε σχεδόν 77 % του ΑΕΠ έως το 2013, ύστερα από προσωρινή πτώση το 2011, λόγω την ανάληψης των ιδιωτικών συνταξιοδοτικών περιουσιακών στοιχείων. Αν οι μεσοπρόθεσμες δημοσιονομικές προβλέψεις επικαιροποιούνταν μόνον με βάση τα νέα μέτρα που εγκρίθηκαν μετά την καταληκτική ημερομηνία των προβλέψεων, ο προβλεπόμενος δείκτης δημόσιου χρέους για το 2012 θα παρέμενε εν πολλοίς αμετάβλητος και θα βελτιωνόταν μόλις ελαφρά το 2013. Εντούτοις, περαιτέρω πιθανές αναθεωρήσεις των δημοσιονομικών προβλέψεων 2011, λαμβάνοντας υπόψη κυρίως τις αυξημένες αποδόσεις, τη συναλλαγματική ισοτιμία των 311 HUF/EUR στο τέλος του 2011 (που είναι περίπου 12 % χαμηλότερη από την τεχνική παραδοχή που χρησιμοποιείται στις φθινοπωρινές προβλέψεις), καθώς και το ασθενέστερο μακροοικονομικό περιβάλλον, θα οδηγούσαν σε δείκτη χρέους περίπου 80 % το 2011, που κατόπιν θα σταθεροποιούνταν σε περίπου 78,5 %, τόσο το 2012 όσο και το 2013, ενώ το Συμβούλιο συνέστησε ότι το ποσοστό του ακαθάριστου δημόσιου χρέους θα πρέπει να τεθεί σε σταθερή πτωτική τροχιά.
                        
                     
         
               (10)
            
            
               Το γενικό συμπέρασμα είναι ότι, μολονότι η Ουγγαρία τυπικά τηρεί την τιμή αναφοράς του 3 % του ΑΕΠ έως το 2011, το γεγονός αυτό δεν βασίζεται σε διαρθρωτική και διατηρήσιμη διόρθωση. Το δημοσιονομικό πλεόνασμα του 2011 βασίζεται σε σημαντικά έκτακτα έσοδα άνω του 10 % του ΑΕΠ και συνοδεύεται από σωρευτική διαρθρωτική επιδείνωση, το 2010 και το 2011, ύψους 2,75 % του ΑΕΠ, σε σύγκριση με συνιστώμενη σωρευτική δημοσιονομική βελτίωση ύψους 0,5 % του ΑΕΠ. Συν τοις άλλοις, παρότι οι αρχές εφαρμόζουν σημαντικά διαρθρωτικά μέτρα το 2012, για να μειώσουν το δομικό έλλειμμα στο 2,6 % του ΑΕΠ, η τιμή αναφοράς του 3 % του ΑΕΠ πάλι τηρείται μόνον χάρη σε έκτακτα μέτρα, που προσεγγίζουν το 1 % του ΑΕΠ. Τέλος, το 2013 το έλλειμμα (στο 3,25 % του ΑΕΠ) αναμένεται να υπερβεί πάλι την τιμή αναφοράς ελλείμματος 3 %, ακόμη και μετά τον συνυπολογισμό των επιπρόσθετων μέτρων που εξαγγέλθηκαν έπειτα από τις φθινοπωρινές προβλέψεις των υπηρεσιών της Επιτροπής του 2011. Το υψηλότερο έλλειμμα του 2013 οφείλεται κυρίως στο γεγονός ότι τα προσωρινά έκτακτα έσοδα καταργούνται σταδιακά όπως έχει προγραμματιστεί, ενώ δεν εξειδικεύονται επαρκώς όλες οι προγραμματισμένες διαρθρωτικές μεταρρυθμίσεις. Γενικώς, από τα ανωτέρω συνάγεται το συμπέρασμα ότι οι ενέργειες των ουγγρικών αρχών μετά τη σύσταση του Συμβουλίου της 7ης Ιουλίου 2009, βάσει του άρθρου 104 παράγραφος 7 της ΣΕΚ, υπήρξαν ανεπαρκείς,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Ουγγαρία δεν έχει λάβει αποτελεσματικά μέτρα σε εφαρμογή της σύστασης του Συμβουλίου της 7ης Ιουλίου 2009, βάσει του άρθρου 104 παράγραφος 7 της Συνθήκης εντός της προβλεπόμενης από την ανωτέρω σύσταση περίοδο.
   Άρθρο 2
   Η παρούσα απόφαση απευθύνεται στην Ουγγαρία.
   
      Βρυξέλλες, 24 Ιανουαρίου 2012.
      
         
            Για το Συμβούλιο
         
         
            Η Πρόεδρος
         
         M. VESTAGER
      
   
   
      (1)  ΕΕ L 209 της 2.8.1997, σ. 6.
   
      (2)  ΕΕ L 389 της 30.12.2004, σ. 27.
   
      (3)  Όλα τα έγγραφα σχετικά με τη ΔΥΕ για την Ουγγαρία υπάρχουν στον ακόλουθο δικτυακό τόπο: http://ec.europa.eu/economy_finance/economic_governance/sgp/deficit/index_en.htm.
   
      (4)  ΕΕ L 110 της 30.4.2005, σ. 42.
   
      (5)  ΕΕ L 314 της 30.11.2005, σ. 18.
   
      (6)  COM(2010) 10 final.